ΚΟΙΝΗ ΘΕΣΗ (ΕΚ) Αριθ. 1/2000

που καθορίστηκε από το Συμβούλιο στις 28 Οκτωβρίου 1999

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου για τα προϊόντα κακάου και σοκολάτας που προορίζονται για τη διατροφή του ανθρώπου

(2000/C 10/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) ορισμένες κάθετες οδηγίες στον κλάδο των τροφίμων θα πρέπει να απλουστευθούν ώστε να λαμβάνονται υπόψη μόνον οι βασικές απαιτήσεις τις οποίες πρέπει να πληρούν τα καλυπτόμενα από τις εν λόγω οδηγίες προϊόντα για να μπορούν να κυκλοφορούν ελεύθερα στην εσωτερική αγορά, σύμφωνα με τα συμπεράσματα του Ευρωπαϊκού Συμβουλίου του Εδιμβούργου της 11ης και 12ης Δεκεμβρίου 1992, τα οποία επιβεβαιώθηκαν από τα συμπεράσματα του Ευρωπαϊκού Συμβουλίου των Βρυξελλών της 10ης και 11ης Δεκεμβρίου 1993·

(2) η έκδοση της οδηγίας 73/241/ΕΟΚ του Συμβουλίου, της 24ης Ιουλίου 1973, περί προσεγγίσεως των νομοθεσιών των κρατών μελών σχετικά με τα προϊόντα του κακάου και της σοκολάτας που προορίζονται για τη διατροφή του ανθρώπου(4), αιτιολογήθηκε από το γεγονός ότι οι διαφορές μεταξύ των εθνικών νομοθεσιών που αφορούσαν διάφορα είδη προϊόντων κακάου και σοκολάτας ήταν δυνατόν να εμποδίσουν την ελεύθερη κυκλοφορία αυτών των προϊόντων και είχαν, ως εκ τούτου, άμεση επίπτωση στην εγκαθίδρυση και τη λειτουργία της κοινής αγοράς·

(3) κατά συνέπεια, η προαναφερόμενη οδηγία απέβλεπε στη θέσπιση ορισμών και κοινών κανόνων για τη σύνθεση, τις προδιαγραφές παρασκευής, τη συσκευασία και την επισήμανση των προϊόντων κακάου και σοκολάτας, ώστε να εξασφαλίζεται η ελεύθερη κυκλοφορία τους στο εσωτερικό της Κοινότητας·

(4) οι ορισμοί και οι κανόνες αυτοί θα πρέπει να τροποποιηθούν προκειμένου να ληφθούν υπόψη η επιτευχθείσα τεχνολογική πρόοδος και η εξέλιξη των γευστικών προτιμήσεων των καταναλωτών, και θα πρέπει να ευθυγραμμιστούν με τη γενική κοινοτική νομοθεσία περί τροφίμων, ιδίως δε τη νομοθεσία για την επισήμανση, τα γλυκαντικά και τα λοιπά επιτρεπόμενα πρόσθετα, τις αρωματικές ύλες, τους διαλύτες εκχύλισης και τις μεθόδους ανάλυσης·

(5) σε ορισμένα κράτη μέλη, επιτρέπεται η προσθήκη, στα προϊόντα σοκολάτας, φυτικών λιπών πλην του βουτύρου κακάου μέχρι μέγιστου ποσοστού 5 %·

(6) η προσθήκη ορισμένων φυτικών λιπών άλλων εκτός του βουτύρου του κακάου, μέχρι 5 %, θα πρέπει να επιτρέπεται σε όλα τα κράτη μέλη· αυτά τα φυτικά λίπη θα πρέπει να είναι ισοδύναμα βουτύρου του κακάου και ως εκ τούτου θα πρέπει να ορισθούν σύμφωνα με τεχνικά και επιστημονικά κριτήρια·

(7) για να εξασφαλιστεί η ενιαία φύση της εσωτερικής αγοράς, όλα τα προϊόντα σοκολάτας που καλύπτονται από την παρούσα οδηγία πρέπει να μπορούν να διακινούνται εντός της Κοινότητας με τις ονομασίες πώλησης που προβλέπονται στις διατάξεις του παραρτήματος Ι της παρούσας οδηγίας·

(8) σύμφωνα με τους γενικούς κανόνες επισήμανσης των τροφίμων που θεσπίζονται με την οδηγία 79/112/ΕΟΚ του Συμβουλίου, της 18ης Δεκεμβρίου 1978, για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων(5), ιδίως η αναγραφή του καταλόγου των συστατικών, σύμφωνα με το άρθρο 6 αυτής, είναι υποχρεωτική· η παρούσα οδηγία καθιστά εφαρμόσιμη την οδηγία 79/112/ΕΟΚ στα προϊόντα κακάου και σοκολάτας προκειμένου οι καταναλωτές να ενημερώνονται σωστά·

(9) για τα προϊόντα σοκολάτας στα οποία έχουν προστεθεί φυτικά λίπη εκτός του βουτύρου κακάου, θα πρέπει να εξασφαλίζεται ορθή, ουδέτερη και αντικειμενική ενημέρωση των καταναλωτών επιπλέον του καταλόγου των συστατικών·

(10) από την άλλη πλευρά, η οδηγία 79/112/ΕΟΚ δεν απαγορεύει να αναγράφεται στην επισήμανση των προϊόντων σοκολάτας ότι δεν έχουν προστεθεί φυτικά λίπη, εκτός του βουτύρου κακάου, εφόσον η πληροφορία αυτή είναι ορθή, ουδέτερη, αντικειμενική και δεν οδηγεί σε παραπλάνηση του καταναλωτή·

(11) ορισμένες ονομασίες πωλήσεως που προβλέπονται αποκλειστικά από την παρούσα οδηγία χρησιμοποιούνται όντως στις σύνθετες ονομασίες πωλήσεως που έχουν αναγνωρισθεί σε ορισμένα κράτη μέλη για να προσδιορίζουν ορισμένα προϊόντα που δεν μπορούν να συγχέονται με αυτά που ορίζονται στην παρούσα οδηγία· κατά συνέπεια οι ονομασίες αυτές θα πρέπει να διατηρηθούν· ωστόσο η χρήση τους θα πρέπει να είναι σύμφωνη με τις διατάξεις της οδηγίας 79/112/ΕΟΚ και ιδίως με το άρθρο 5 αυτής·

(12) η εξέλιξη της εσωτερικής αγοράς μετά την έκδοση της οδηγίας 73/241/ΕΟΚ επιτρέπει την εξομοίωση της "σκέτης σοκολάτας" με τη "σοκολάτα"·

(13) είναι σκόπιμο να διατηρηθεί η προβλεπόμενη στην οδηγία 73/241/ΕΟΚ παρέκκλιση βάσει της οποίας το Ηνωμένο Βασίλειο και η Ιρλανδία μπορούν να επιτρέπουν στο έδαφός τους τη χρήση της ονομασίας "milk chocolate" για το χαρακτηρισμό της "milk chocolate with high milk content" ("σοκολάτα γάλακτος οικιακής χρήσης")· ωστόσο, η αγγλική ονομασία "milk chocolate with high milk content" θα πρέπει να αντικατασταθεί από την ονομασία "family milk chocolate"·

(14) βάσει της αρχής της αναλογικότητας, η παρούσα οδηγία δεν υπερβαίνει τα αναγκαία όρια για την επίτευξη των στόχων της συνθήκης, σύμφωνα με το τρίτο εδάφιο του άρθρου 5 αυτής·

(15) κατά τις μελλοντικές προσαρμογές της παρούσας οδηγίας στις γενικές κοινοτικές διατάξεις για τα τρόφιμα και κατά τις προσαρμογές ορισμένων διατάξεων στην τεχνική πρόοδο, η Επιτροπή επικουρείται από τη μόνιμη επιτροπή τροφίμων που έχει συσταθεί βάσει της απόφασης 69/414/ΕΟΚ του Συμβουλίου(6)·

(16) προς αποφυγή νέων εμποδίων στην ελεύθερη κυκλοφορία, τα κράτη μέλη δεν θα πρέπει να θεσπίζουν, για τα εν λόγω προϊόντα, εθνικές διατάξεις που δεν προβλέπονται από την παρούσα οδηγία,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία εφαρμόζεται στα προϊόντα κακάου και σοκολάτας τα οποία προορίζονται για τη διατροφή του ανθρώπου και τα οποία ορίζονται στο παράρτημα Ι.

Άρθρο 2

1. Η προσθήκη φυτικών λιπών, άλλων εκτός του βουτύρου του κακάου, τα οποία ορίζονται και αναφέρονται στο παράρτημα ΙΙ, επιτρέπεται στα προϊόντα σοκολάτας που ορίζονται στο τμήμα Α σημεία 3, 4, 5, 6, 8 και 9 του παραρτήματος Ι. Η προσθήκη αυτή δεν πρέπει να υπερβαίνει το 5 % του τελικού προϊόντος, αφού αφαιρεθεί το ολικό βάρος τυχόν λοιπών βρώσιμων ουσιών που χρησιμοποιούνται σύμφωνα με το τμήμα Β του παραρτήματος Ι, χωρίς να μειώνεται η ελάχιστη περιεκτικότητα σε βούτυρο του κακάου ή σε ολικά ξηρά στερεά κακάου.

2. Τα προϊόντα σοκολάτας τα οποία, δυνάμει της παραγράφου 1, περιέχουν φυτικά λίπη άλλα εκτός του βουτύρου του κακάου, μπορούν να διατίθενται στο εμπόριο σε όλα τα κράτη μέλη υπό τον όρο ότι η επισήμανσή τους, όπως προβλέπεται στο άρθρο 3, συμπληρώνεται με ευδιάκριτη και ευανάγνωστη δήλωση: "Περιέχει φυτικά λίπη επιπλέον του βουτύρου κακάου". Αυτή η δήλωση εμφανίζεται στο ίδιο οπτικό πεδίο με τον κατάλογο των συστατικών, διακρινόμενη σαφώς από αυτόν, και αναγράφεται με χαρακτήρες του αυτού τουλάχιστον μεγέθους και παχείς, όπως και η ονομασία πώλησης· παρά την απαίτηση αυτή, η ονομασία πώλησης του προϊόντος μπορεί να εμφανίζεται και αλλού.

3. Οι τυχόν τροποποιήσεις του παραρτήματος ΙΙ γίνονται σύμφωνα με την διαδικασία του άρθρου 95 της συνθήκης.

4. Το αργότερο στις [...](7), η Επιτροπή υποβάλλει, σύμφωνα με το άρθρο 95 της συνθήκης και λαμβανομένων υπόψη των αποτελεσμάτων σχετικής μελέτης με θέμα τις συνέπειες της παρούσας οδηγίας στην οικονομία των χωρών που παρασκευάζουν κακάο και άλλα φυτικά λίπη εκτός του βουτύρου του κακάου, πρόταση τροποποίησης του καταλόγου του παραρτήματος ΙΙ εφόσον τούτο είναι αναγκαίο.

Άρθρο 3

Η οδηγία 79/112/ΕΟΚ εφαρμόζεται στα προϊόντα που ορίζονται στο παράρτημα Ι με τις ακόλουθες προϋποθέσεις:

1. Οι απαριθμούμενες στο παράρτημα Ι ονομασίες πώλησης χρησιμοποιούνται αποκλειστικά για τα προϊόντα που αναφέρονται στο εν λόγω παράρτημα και πρέπει να χρησιμοποιούνται στο εμπόριο για την περιγραφή τους.

Ωστόσο, αυτές οι ονομασίες πώλησης μπορούν επίσης να χρησιμοποιούνται επιπροσθέτως και σύμφωνα με τις διατάξεις ή τις συνήθειες που ισχύουν στο κράτος μέλος, όπου το προϊόν πωλείται στον τελικό καταναλωτή, για την περιγραφή άλλων προϊόντων, τα οποία δεν δημιουργούν κίνδυνο σύγχυσης με τα προϊόντα που ορίζονται στο παράρτημα Ι.

2. Όταν τα προϊόντα που ορίζονται στο τμήμα Α σημεία 3, 4, 5, 6, 7 και 10 του παραρτήματος Ι πωλούνται συσκευασμένα σε ποικιλία, οι ονομασίες πώλησης μπορούν να αντικαθίστανται από την ονομασία "σοκολάτες διαφόρων ειδών" ή "γεμιστές σοκολάτες διαφόρων ειδών" ή από παρόμοια ονομασία. Στην περίπτωση αυτή, ο κατάλογος συστατικών μπορεί να είναι ενιαίος για το σύνολο των προϊόντων που απαρτίζουν την ποικιλία.

3. Στην επισήμανση των προϊόντων κακάου και σοκολάτας που ορίζονται στο τμήμα Α σημείο 2 στοιχεία γ) και δ) και σημεία 3, 4, 5, 8 και 9 του παραρτήματος Ι πρέπει να αναφέρεται η ολική περιεκτικότητα σε ξηρά στερεά κακάου με την ένδειξη "κακάο: ... % τουλάχιστον".

4. Για τα προϊόντα που αναφέρονται στο παράρτημα Ι τμήμα Α σημείο 2 στοιχείο β) και σημείο 2 στοιχείο δ) δεύτερη ημιπερίοδος, στη συσκευασία πρέπει να αναγράφεται η περιεκτικότητα σε βούτυρο κακάου.

5. Οι προβλεπόμενες στο παράρτημα Ι ονομασίες πώλησης "σοκολάτα", "σοκολάτα γάλακτος" και "σοκολάτα κουβερτούρα" μπορούν να συμπληρώνονται από ενδείξεις ή περιγραφές που συνδέονται με κριτήρια ποιότητας, εφόσον τα προϊόντα περιέχουν:

- προκειμένου για σοκολάτα: ολικά ξηρά στερεά κακάου σε ποσοστό 43 % τουλάχιστον, από το οποίο τουλάχιστον 26 % πρέπει να είναι βούτυρο κακάου,

- προκειμένου για σοκολάτα γάλακτος: ολικά ξηρά στερεά κακάου σε ποσοστό τουλάχιστον 30 % και ξηρά στερεά γάλακτος προερχόμενα από μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος σε ποσοστό 18 % τουλάχιστον, από το οποίο τουλάχιστον 4,5 % πρέπει να είναι λίπος γάλακτος,

- προκειμένου για σοκολάτα κουβερτούρα: απολιπασμένα ξηρά στερεά κακάου σε ποσοστό 16 % τουλάχιστον.

Άρθρο 4

Για τα προϊόντα που ορίζονται στο παράρτημα Ι, τα κράτη μέλη δεν θεσπίζουν εθνικές διατάξεις μη προβλεπόμενες από την παρούσα οδηγία.

Άρθρο 5

1. Τα ακόλουθα αποφασίζονται σύμφωνα με τη διαδικασία του άρθρου 6:

- η ευθυγράμμιση της παρούσας οδηγίας με τις γενικές κοινοτικές διατάξεις περί τροφίμων,

- η προσαρμογή των διατάξεων του παραρτήματος Ι, τμήμα Β.2 και τμήματα Γ και Δ στην τεχνική πρόοδο.

2. Το αργότερο μέχρι τις [...](8) και με την επιφύλαξη του άρθρου 2 παράγραφος 3, το Ευρωπαϊκό Κοινοβούλιο και το Συμβούλιο επανεξετάζουν, βάσει πρότασης της Επιτροπής, την δεύτερη παύλα της παραγράφου 1 του παρόντος άρθρου, εν όψει της πιθανής επέκτασης της διαδικασίας προσαρμογής στην τεχνική και επιστημονική πρόοδο.

Άρθρο 6

1. Η Επιτροπή επικουρείται από κανονιστική επιτροπή, την μόνιμη επιτροπή τροφίμων, αποκαλούμενη στο εξής "επιτροπή", την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της επί του σχεδίου αυτού εντός προθεσμίας που μπορεί να ορίσει ο πρόεδρος ανάλογα με το επείγον του θέματος. Η γνώμη δίδεται με την πλειοψηφία που προβλέπεται στο άρθρο 205 παράγραφος 2 της συνθήκης στην περίπτωση αποφάσεων τις οποίες καλείται να εγκρίνει το Συμβούλιο μετά από πρόταση της Επιτροπής. Οι ψήφοι των αντιπροσώπων των κρατών μελών στην επιτροπή σταθμίζονται με τον τρόπο που ορίζεται στο εν λόγω άρθρο. Ο πρόεδρος δεν λαμβάνει μέρος στην ψηφοφορία.

3. Αν το Ευρωπαϊκό Κοινοβούλιο δηλώσει με αιτιολογημένο ψήφισμα ότι σχέδιο εκτελεστικών μέτρων του οποίου μελετάται η έγκριση και το οποίο υποβλήθηκε στην επιτροπή δυνάμει της παρούσας οδηγίας υπερβαίνει τις εκτελεστικές αρμοδιότητες που προβλέπονται στην παρούσα οδηγία, η Επιτροπή επανεξετάζει το εν λόγω σχέδιο. Λαμβάνοντας υπόψη το ψήφισμα αυτό, η Επιτροπή μπορεί, εντός των προθεσμιών της εν εξελίξει διαδικασίας, να υποβάλει στην επιτροπή νέο σχέδιο εκτελεστικών μέτρων, να συνεχίσει τη διαδικασία ή να υποβάλει στο Ευρωπαϊκό Κοινοβούλιο και το Συμβούλιο πρόταση βάσει της συνθήκης.

Η Επιτροπή ενημερώνει το Ευρωπαϊκό Κοινοβούλιο και την επιτροπή για τη συνέχεια που σκοπεύει να δώσει στο ψήφισμα του Ευρωπαϊκού Κοινοβουλίου και την αιτιολογεί.

4. Η Επιτροπή, με την επιφύλαξη της παραγράφου 3, εγκρίνει τα σχεδιαζόμενα μέτρα εφόσον αυτά είναι σύμφωνα με τη γνώμη της επιτροπής.

5. Εάν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλει αμελλητί στο Συμβούλιο πρόταση σχετικά με τα ληπτέα μέτρα και ενημερώνει σχετικά το Ευρωπαϊκό Κοινοβούλιο.

6. Εάν το Ευρωπαϊκό Κοινοβούλιο κρίνει ότι πρόταση που υποβλήθηκε από την Επιτροπή δυνάμει της παρούσας οδηγίας υπερβαίνει τις εκτελεστικές αρμοδιότητες που προβλέπονται από την παρούσα οδηγία, γνωστοποιεί τη θέση του στο Συμβούλιο.

7. Κατά περίπτωση, λαμβάνοντας υπόψη τη θέση αυτή, το Συμβούλιο μπορεί να αποφασίζει με ειδική πλειοψηφία για την πρόταση εντός προθεσμίας τριών μηνών από την ημερομηνία υποβολής στο Συμβούλιο.

Εάν εντός αυτής της προθεσμίας το Συμβούλιο δηλώσει με ειδική πλειοψηφία ότι διαφωνεί με την πρόταση, η Επιτροπή την επανεξετάζει και μπορεί να υποβάλει στο Συμβούλιο τροποποιημένη πρόταση, να υποβάλει εκ νέου την πρότασή της ή να υποβάλει νομοθετική πρόταση με βάση τη συνθήκη.

Εάν κατά τη λήξη της προθεσμίας το Συμβούλιο δεν έχει εγκρίνει την προτεινόμενη εκτελεστική πράξη ή δεν έχει εκδηλώσει τη διαφωνία του με τα προτεινόμενα εκτελεστικά μέτρα, η προτεινόμενη εκτελεστική πράξη εγκρίνεται από την Επιτροπή.

Άρθρο 7

Η οδηγία 73/241/ΕΟΚ του Συμβουλίου καταργείται από τις [...](9).

Οι παραπομπές στην καταργούμενη οδηγία λογίζονται ως παραπομπές στην παρούσα οδηγία.

Άρθρο 8

1. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από τις [...](10). Ενημερώνουν αμέσως την Επιτροπή σχετικά.

2. Οι διατάξεις αυτές εφαρμόζονται κατά τρόπον ώστε:

- να επιτρέπεται η εμπορία των προϊόντων που ορίζονται στο παράρτημα Ι, εφόσον ανταποκρίνονται στους ορισμούς και τους κανόνες που προβλέπονται από την παρούσα οδηγία, από τις [...](11),

- να απαγορεύεται η εμπορία των προϊόντων που δεν ανταποκρίνονται στην παρούσα οδηγία, από τις [...](12).

Ωστόσο, η εμπορία προϊόντων τα οποία δεν ανταποκρίνονται στην παρούσα οδηγία αλλά τα οποία επισημάνθηκαν πριν από τις [...](13), σύμφωνα με την οδηγία 73/241/ΕΟΚ του Συμβουλίου, επιτρέπεται μέχρι εξαντλήσεως των αποθεμάτων.

3. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

Άρθρο 9

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 10

Η παρούσα οδηγία απευθύνεται στα κράτη μέλη.

Βρυξέλλες, ...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) EE C 231 της 9.8.1996, σ. 1 και EE C 118 της 17.4.1998, σ. 10.

(2) EE C 56 της 24.2.1997, σ. 20.

(3) Γνώμη του Ευρωπαϊκού Κοινοβουλίου της 23ης Οκτωβρίου 1997 (EE C 339 της 10.11.1997, σ. 123), κοινή θέση του Συμβουλίου της 28ης Οκτωβρίου 1999 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) EE L 228 της 16.8.1973, σ. 23· οδηγία όπως τροποποιήθηκε τελευταία από την οδηγία 89/344/ΕΟΚ (EE L 142 της 25.5.1989, σ. 19).

(5) EE L 33 της 8.2.1979, σ. 1· οδηγία όπως τροποποιήθηκε τελευταία από την οδηγία 97/4/ΕΚ του Ευρωπαϊκού Κοινοβουλίου και του Συμβουλίου (EE L 43 της 14.2.1997, σ. 21).

(6) EE L 291 της 19.11.1969, σ. 9.

(7) 66 μήνες μετά την έναρξη ισχύος της παρούσας οδηγίας.

(8) 36 μήνες μετά την έναρξη ισχύος της παρούσας οδηγίας.

(9) 36 μήνες μετά την έναρξη ισχύος της παρούσας οδηγίας.

(10) 36 μήνες μετά την έναρξη ισχύος της παρούσας οδηγίας.

(11) 36 μήνες μετά την έναρξη ισχύος της παρούσας οδηγίας.

(12) 36 μήνες μετά την έναρξη ισχύος της παρούσας οδηγίας.

(13) 36 μήνες μετά την έναρξη ισχύος της παρούσας οδηγίας.

ΠΑΡΑΡΤΗΜΑ Ι

ΟΝΟΜΑΣΙΕΣ ΠΩΛΗΣΗΣ, ΟΡΙΣΜΟΙ ΚΑΙ ΧΑΡΑΚΤΗΡΙΣΤΙΚΑ ΤΩΝ ΠΡΟΪΟΝΤΩΝ

A. ΟΡΙΣΜΟΙ ΚΑΙ ΟΝΟΜΑΣΙΕΣ ΠΩΛΗΣΗΣ

1. Βούτυρο κακάου

>ΘΕΣΗ ΠΙΝΑΚΑ>

2. α) Κακάο (σε) σκόνη, κακάο

Είναι το προϊόν που λαμβάνεται με κονιοποίηση καθαρισμένων, αποφλοιωμένων και καβουρδισμένων κυάμων κακάου και περιέχει βούτυρο κακάου σε ποσοστό τουλάχιστον 20 %, υπολογιζόμενο επί ξηράς ουσίας, και νερό 9 % κατ' ανώτατο όριο.

β) Κακάο αποβουτυρωμένο, αποβουτυρωμένη σκόνη κακάο

Είναι η σκόνη κακάο, η οποία περιέχει 20 % τουλάχιστον βούτυρο κακάου, υπολογιζόμενο επί ξηράς ουσίας.

γ) Σοκολάτα (σε) σκόνη

Είναι το προϊόν που λαμβάνεται από μίγμα σκόνης κακάο και σακχάρων, το οποίο περιέχει τουλάχιστον 32 % σκόνη κακάο.

δ) Σοκολάτα ρόφημα, ζαχαρούχο κακάο, ζαχαρούχο κακάο (σε) σκόνη

Είναι το προϊόν που λαμβάνεται με μίξη σκόνης κακάο και σακχάρων, το οποίο περιέχει τουλάχιστον 25 % σκόνη κακάο· οι ονομασίες αυτές συμπληρώνονται από τις ενδείξεις "αποβουτυρωμένο", όταν το προϊόν είναι αποβουτυρωμένο όπως ορίζεται στο στοιχείο β).

3. Σοκολάτα

α) Είναι προϊόν που λαμβάνεται από προϊόντα κακάου και σάκχαρα και περιέχει, με την επιφύλαξη του σημείου β), ολικά ξηρά στερεά κακάου σε ποσοστό τουλάχιστον 35 %, από το οποίο τουλάχιστον 18 % πρέπει να είναι βούτυρο κακάου και τουλάχιστον 14 % απολιπασμένα ξηρά στερεά κακάου.

β) Ωστόσο, όταν η ονομασία αυτή συμπληρώνεται από τις λέξεις:

- "τρούφα" ή "νιφάδες": το προϊόν, σε μορφή κόκκων ή νιφάδων, πρέπει να περιέχει ολικά ξηρά στερεά κακάου σε ποσοστό τουλάχιστον 32 %, από το οποίο τουλάχιστον 12 % πρέπει να είναι βούτυρο κακάου και τουλάχιστον 14 % απολιπασμένα ξηρά στερεά κακάου,

- "κουβερτούρα": το προϊόν πρέπει να περιέχει ολικά ξηρά στερεά κακάου σε ποσοστό τουλάχιστον 35 %, από το οποίο τουλάχιστον 31 % πρέπει να είναι βούτυρο κακάου και 2,5 % τουλάχιστον απολιπασμένα ξηρά στερεά κακάου,

- "gianduja" (ή ένα από τα παράγωγα της λέξης "gianduja") σοκολάτα με φουντούκια: το προϊόν πρέπει να λαμβάνεται κατά πρώτον από σοκολάτα, με ολική περιεκτικότητα σε ολικά ξηρά στερεά κακάου τουλάχιστον 32 %, συμπεριλαμβανομένης μιας περιεκτικότητας σε απολιπασμένα ξηρά στερεά κακάου τουλάχιστον 8 %, και κατά δεύτερον από ψιλοκομμένα φουντούκια σε τέτοιες ποσότητες ώστε 100 γρ. αυτού του προϊόντος να περιέχουν ποσότητα φουντουκιών, όχι λογότερο από 20 γρ. και όχι περισσότερο από 40 γρ. Μπορούν να προστεθούν τα ακόλουθα:

α) γάλα ή/και ξηρά στερεά γάλακτος προερχόμενα από συμπύκνωση, σε ποσοστό τέτοιο ώστε το τελικό προϊόν να μην περιλαμβάνει άνω του 5 % ξηρών στερών γάλακτος·

β) αμύγδαλα, φουντούκια και άλλες ποικιλίες καρπών, είτε ολόκληρα είτε σπασμένα, σε τέτοιες ποσότητες ώστε, μαζί με τα ψιλοκομμένα φουντούκια, να μην υπερβαίνουν το 60 % του ολικού βάρους του προϊόντος.

4. Σοκολάτα γάλακτος

α) Είναι το προϊόν του λαμβάνεται από προϊόντα κακάο, σάκχαρα και γάλα ή προϊόντα γάλακτος και περιέχει, με την επιφύλαξη των διατάξεων του σημείου β):

- ολικά ξηρά στερεά κακάου σε ποσοστό 25 % τουλάχιστον,

- ξηρά στερεά γάλακτος προερχόμενα από τη μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος σε ποσοστό 14 % τουλάχιστον,

- απολιπασμένα ξηρά στερεά κακάου σε ποσοστό 2,5 % τουλάχιστον,

- λίπος γάλακτος σε ποσοστό 3,5 % τουλάχιστον,

- ολικό λίπος (βουτύρου κακάου και λίπους γάλακτος) σε ποσοστό 25 % τουλάχιστον.

β) Ωστόσο, όταν η ονομασία αυτή συμπληρώνεται από τις λέξεις:

- "τρούφα" ή "νιφάδες": το προϊόν σε μορφή κόκκων ή νιφάδων πρέπει να περιέχει ολικό ξηρά στερεά κακάου σε ποσοστό τουλάχιστον 20 %, ξηρά στερεά γάλακτος προερχόμενα από την μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος σε ποσοστό 12 % τουλάχιστον, και ολικό λίπος (βουτύρου κακάου και λίπους γάλακτος) σε ποσοστό 12 % τουλάχιστον,

- "κουβερτούρα": το προϊόν πρέπει να έχει ελάχιστη περιεκτικότητα σε ολικό λίπος (βουτύρου κακάου και λίπους γάλακτος) 31 %,

- "gianduja" (ή ένα από τα παράγωγα της λέξης "gianduja") σοκολάτα γάλακτος με φουντούκια: το προϊόν πρέπει να λαμβάνεται κατά πρώτον από σοκολάτα γάλακτος, με περιεκτικότητα τουλάχιστον 10 % σε ξηρά στερεά γάλακτος, προερχόμενα από τη μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος και κατά δεύτερον από ψιλοκομμένα φουντούκια σε ποσότητες τέτοιες ώστε 100 γρ. αυτού προϊόντος να περιέχουν ποσότητα φουντουκιών όχι λιγότερο από 15 γρ. και όχι περισσότερο από 40 γρ. Μπορούν επίσης να προστίθενται αμύγδαλα, φουντούκια και άλλες ποικιλίες καρπών, είτε ολόκληρα είτε σπασμένα, σε τέτοιες ποσότητες ώστε, μαζή με τα ψιλοκομμένα φουντούκια, να μην υπερβαίνουν το 60 % του ολικού βάρους του προϊόντος.

γ) Όταν, στην ονομασία αυτή, η λέξη "γάλακτος" αντικαθίσταται από τη λέξη:

- "με ανθόγαλο (κρέμα γάλακτος)": το προϊόν πρέπει να περιέχει λίπος γάλακτος σε ποσοστό 5,5 % τουλάχιστον,

- "με αποβουτυρωμένο γάλα": το προϊόν δεν πρέπει να περιέχει λίπος γάλακτος σε ποσοστό μεγαλύτερο από 1 %.

δ) Το Ηνωμένο Βασίλειο και η Ιρλανδία μπορούν να επιτρέπουν στο έδαφός τους τη χρήση της ονομασίας "σοκολάτα γάλακτος" για το χαρακτηρισμό του προϊόντος του σημείου 5, υπό τον όρο ότι η ονομασία αυτή συνοδεύεται και στις δύο περιπτώσεις από την ένδειξη της περιεκτικότητας σε ξηρά στερεά γάλακτος η οποία καθορίζεται για το καθένα από τα δύο αυτά προϊόντα με τη μνεία "στερεά γαλάκτος: ...% τουλάχιστον".

5. Σοκολάτα γάλακτος οικιακής χρήσης

Είναι το προϊόν που λαμβάνεται από προϊόντα κακάου, σάκχαρα και γάλα ή προϊόντα γάλακτος και περιέχει:

- ολικά ξηρά στερεά κακάου σε ποσοστό 20 % τουλάχιστον,

- ξηρά στερεά γάλακτος προερχόμενα από τη μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος σε ποσοστό 20 % τουλάχιστον,

- απολιπασμένα ξηρά στερεά κακάου σε ποσοστό 2,5 % τουλάχιστον,

- λίπος γάλακτος σε ποσοστό 5 % τουλάχιστον,

- ολικό λίπος (βουτύρου κακάου και λίπους γάλακτος) σε ποσοστό 25 % τουλάχιστον.

6. Λευκή σοκολάτα

Είναι το προϊόν που λαμβάνεται από βούτυρο κακάου, γάλα ή προϊόντα γάλακτος και σάκχαρα και περιέχει βούτυρο κακάου σε ποσοστό τουλάχιστον 20 % και ξηρά στερεά γάλακτος προερχόμενα από τη μερική ή ολική αφυδάτωση πλήρους γάλακτος, μερικώς ή πλήρως αποβουτυρωμένου γάλακτος, ανθόγαλου ή από μερικώς ή πλήρως αφυδατωμένο ανθόγαλο, βούτυρο ή λίπος γάλακτος σε ποσοστό τουλάχιστον 14 %, από το οποίο 3,5 % τουλάχιστον πρέπει να είναι λίπος γάλακτος.

7. Γεμιστή σοκολάτα, σοκολάτα με γέμιση ..., σοκολάτα με ... στο κέντρο

Είναι το γεμιστό προϊόν, του οποίου το εξωτερικό μέρος αποτελείται από ένα από τα προϊόντα που ορίζονται στα σημεία 3, 4, 5 και 6. Οι ορισμοί δεν ισχύουν για προϊόντα, το εσωτερικό των οποίων συνίσταται σε προϊόν αρτοποιίας, ζαχαροπλαστικής, μπισκοτοποιίας ή σε παγωτό.

Η αναλογία σοκολάτας των προϊοντων που φέρουν το όνομα αυτό αντιπροσωπεύει τουλάχιστον το 25 % του συνολικού βάρους του προϊόντος.

8. "Chocolate a la taza"

Είναι το προϊόν που λαμβάνεται από προϊόντα κακάου, σάκχαρα και αλεύρι ή άμυλο από σιτάρι, ρύζι ή καλαμπόκι και περιέχει ολικά ξηρά στερεά κακάου σε ποσοστό 35 % τουλάχιστον, από το οποίο 18 % τουλάχιστον πρέπει να είναι βούτυρο κακάου και 14 % τουλάχιστον απολιπασμένα ξηρά στερεά κακάου, και σε ποσοστό 8 % κατ' ανώτατο όριο αλεύρι ή άμυλο.

9. "Chocolate familiar a la taza"

Είναι το προϊόν που λαμβάνεται από προϊόντα κακάου, σάκχαρα και αλεύρι ή άμυλο από σιτάρι, ρύζι ή καλαμπόκι και περιέχει ολικά ξηρά στερεά κακάου σε ποσοστό 30 % τουλάχιστον, από το οποίο 18 % τουλάχιστον πρέπει να είναι βούτυρο κακάου και 12 % τουλάχιστον απολιπασμένα ξηρά στερεά κακάου, και αλεύρι ή άμυλο σε ποσοστό 18 % κατ' ανώτατο όριο.

10. Σοκολατάκια ή πραλίνες

Είναι το προϊόν, μεγέθους μπουκιάς, που αποτελείται:

- είτε από γεμιστή σοκολάτα

- είτε από απλή σοκολάτα είτε από συνδυασμό ή μείγμα σοκολάτας, κατά την έννοια των ορισμών που παρέχονται στα σημεία 3, 4, 5 ή 6 και άλλων βρώσιμων ουσιών, εφόσον η σοκολάτα αντιπροσωπεύει τουλάχιστον το 25 % του συνολικού βάρους των προϊόντων.

B. ΕΠΙΤΡΕΠΟΜΕΝΑ ΠΡΟΑΙΡΕΤΙΚΑ ΣΥΣΤΑΤΙΚΑ

Προσθήκη βρώσιμων ουσιών

1. Με την επιφύλαξη του άρθρου 2 και του τμήματος Β σημείο 2, στα προϊόντα σοκολάτας που ορίζονται στο τμήμα Α σημεία 3, 4, 5, 6, 8 και 9, επιτρέπεται επίσης η προσθήκη λοιπών βρώσιμων ουσιών.

Ωστόσο, η προσθήκη:

- ζωικών λιπών και παρασκευασμάτων αυτών που δεν προέρχονται αποκλειστικά από γάλα, απαγορεύεται,

- αλεύρων και αμύλων υπό μορφήν κόκκων ή σκόνης επιτρέπεται μόνο όταν η προσθήκη είναι σύμφωνη με τους ορισμούς που περιλαμβάνονται στο τμήμα Α σημεία 8 και 9.

Η ποσότητα των προστιθεμένων αυτών βρώσιμων ουσιών δεν πρέπει να υπερβαίνει το 40 % του ολικού βάρους του τελικού προϊόντος.

2. Στα προϊόντα που ορίζονται στο τμήμα Α σημεία 2, 3, 4, 5, 6, 8 και 9, επιτρέπεται η προσθήκη μόνο εκείνων των ενισχυτικών γεύσης που δεν μιμούνται τη γεύση της σοκολάτας ή των λιπαρών ουσιών που προέρχονται από το γάλα.

Γ. ΥΠΟΛΟΓΙΣΜΟΣ ΤΩΝ ΕΚΑΤΟΣΤΙΑΙΩΝ ΑΝΑΛΟΓΙΩΝ

Οι ελάχιστες περιεκτικότητες που καθορίζονται στο τμήμα Α σημεία 3, 4, 5, 6, 8 και 9 υπολογίζονται αφού αφαιρεθεί το βάρος των συστατικών που προβλέπονται στο τμήμα Β. Όσον αφορά τα προϊόντα των σημείων 7 και 10 του τμήματος Α, η κατώτατη περιεκτικότητα υπολογίζεται μετά από αφαίρεση του βάρους των συστατικών που προβλέπονται στο τμήμα Β, καθώς και του βάρους της γέμισης.

Για τα προϊόντα που ορίζονται στο τμήμα Α σημεία 7 και 10, η περιεκτικότητα σε σοκολάτα υπολογίζεται ως προς το συνολικό βάρος του τελικού προϊόντος, συμπεριλαμβανομένης της γέμισης.

Δ. ΣΑΚΧΑΡΑ

Τα σάκχαρα κατά την έννοια της παρούσας οδηγίας δεν περιορίζονται στα σάκχαρα που ρυθμίζονται από την οδηγία 73/437/ΕΟΚ του Συμβουλίου, της 11ης Δεκεμβρίου 1973, περί προσεγγίσεως των νομοθετικών διατάξεων των κρατών μελών όσον αφορά ορισμένα σάκχαρα προοριζόμενα για την ανθρώπινη διατροφή(1).

(1) ΕΕ L 356 της 27.12.1973, σ. 71· οδηγία όπως τροποποιήθηκε τελευταία από την πράξη προσχώρησης του 1985.

ΠΑΡΑΡΤΗΜΑ II

ΦΥΤΙΚΑ ΛΙΠΗ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 1

Τα φυτικά λίπη που αναφέρονται στο άρθρο 2 παράγραφος 1 είναι μεμονωμένα ή σε μείγματα, ισοδύναμα βουτύρου του κακάου και πρέπει να ανταποκρίνονται στα ακόλουθα κριτήρια:

α) είναι φυτικά λίπη που δεν περιέχουν λαυρικό οξύ, πλούσια σε συμμετρικά μονοακόρεστα τριγλυκερίδια POP, POSt, StOSt(1);

β) αναμειγνύονται σε οποιαδήποτε αναλογία με βούτυρο του κακάου και είναι συμβατά με τις φυσικές του ιδιότητες (σημείο τήξεως και θερμοκρασία κρυστάλλωσης, ταχύτητα τήξης και ανάγκη συμμετρίασης)·

γ) λαμβάνονται μόνο με διαδικασίες εξευγενισμού ή/και κλασμάτωσης· αποκλείεται η ενζυματική τροποποίηση της δομής των τριγλυκεριδίων.

>ΘΕΣΗ ΠΙΝΑΚΑ>

Κατ' εξαίρεση, τα κράτη μέλη μπορούν να επιτρέπουν τη χρήση καρυδελαίου για τον ακόλουθο σκοπό: στην σοκολάτα που χρησιμοποιείται για την παραγωγή παγωτού και παρόμοιων κατεψυγμένων προϊόντων.

(1) P (παλμιτικό οξύ), O (ελαϊκό οξύ), St (στεατικό οξύ).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 30 Μαΐου 1996, η Επιτροπή υπέβαλε στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου με βάση το άρθρο 95 (πρώην άρθρο 100 Α) της συνθήκης ΕΚ, που αφορά τα προϊόντα κακάου και σοκολάτας που προορίζονται για τη διατροφή του ανθρώπου(1).

2. Το Ευρωπαϊκό Κοινοβούλιο έδωσε τη γνώμη του, σε πρώτη ανάγνωση, στις 23 Οκτωβρίου 1997(2).

Κατόπιν αυτής της γνώμης, η Επιτροπή υπέβαλε στο Συμβούλιο, στις 4 Μαρτίου 1998, τροποποιημένη πρόταση(3).

3. Η Οικονομική και Κοινωνική Επιτροπή έδωσε τη γνώμη της στις 31 Οκτωβρίου 1996(4).

4. Στις 28 Οκτωβρίου 1999 το Συμβούλιο καθόρισε την κοινή θέση του σύμφωνα με το άρθρο 251 (πρώην άρθρο 189 Β) της συνθήκης.

II. ΣΤΟΧΟΣ

Η πρόταση οδηγίας, που υποβλήθηκε στο Συμβούλιο μαζί με άλλες έξι προτάσεις οδηγιών(5), αποτελεί μέρος της προσπάθειας για απλούστευση των κάθετων οδηγιών στον τομέα των τροφίμων. Η πρόταση θα αντικαταστήσει την οδηγία 73/241/ΕΟΚ του Συμβουλίου σχετικά με την προσέγγιση των νομοθεσιών των κρατών μελών περί των προϊόντων κακάου και σοκολάτας που προορίζονται για τη διατροφή του ανθρώπου(6), δεδομένου ότι απαιτούνται πλέον προσαρμογές στην τεχνολογική πρόοδο και στην εξέλιξη των προτιμήσεων των καταναλωτών καθώς και στη γενική κοινοτική νομοθεσία περί τροφίμων.

Αφετέρου, η πρόταση αποσκοπεί στην εναρμόνιση, στο σύνολο της Κοινότητας, της δυνατότητας χρησιμοποίησης και άλλων φυτικών λιπών πλην του βουτύρου κακάου, για την παραγωγή σοκολάτας. Μέχρι τώρα, η χρησιμοποίηση των λιπών αυτών επιτρέπεται σε επτά μόνο κράτη μέλη. Η πρόταση οδηγίας αποτελεί λοιπόν συμβολή στην εύρυθμη λειτουργία της εσωτερικής αγοράς των προϊόντων κακάου και σοκολάτας.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

A. ΓΕΝΙΚΕΣ ΠΑΡΑΤΗΡΗΣΕΙΣ

1. Σχετικά με τις τροπολογίες του Ευρωπαϊκού Κοινοβουλίου

Με βάση την τροποποιημένη πρόταση της Επιτροπής, το Συμβούλιο ακολούθησε τη γνώμη της Επιτροπής:

- αφενός, υιοθετώντας εν μέρει την τροπολογία αριθ. 36 (όσον αφορά τον κανόνα της διπλής επισήμανσης), καθώς και τις τροπολογίες αριθ. 19 και 20, αφού πάντως επέφερε ορισμένες τεχνικής και συντακτικής φύσεως αλλαγές,

- αφετέρου, απορρίπτοντας, για τους ίδιους με την Επιτροπή λόγους, τις τροπολογίες αριθ. 1, 2, 3, 4, 5, 51, 9, 10, 12, 40, 35, 15, 17, 18 και 21, (λαμβάνοντας εξάλλου υπόψη, για τις τροπολογίες αριθ. 12, 17 και 18, την ύπαρξη της τελικής έκθεσης του Κοινού Κέντρου Ερευνών για τις μεθόδους ανάλυσης όσον αφορά την περιεκτικότητα της σοκολάτας σε βούτυρο κακάου και άλλα φυτικά λίπη).

Αντίθετα, το Συμβούλιο δεν ακολούθησε την τροποποιημένη πρόταση της Επιτροπής και:

- έλαβε υπόψη του, επί της ουσίας, τις τροπολογίες αριθ. 7, 70 και 37, καθώς και εν μέρει, τις τροπολογίες αριθ. 64 και 16,

- απέρριψε την τροπολογία αριθ. 14.

2. Εξάλλου, όσον αφορά την τροποποιημένη πρόταση της Επιτροπής, το Συμβούλιο επέφερε διάφορες άλλες τροποποιήσεις που αφορούν τόσο την ουσία όσο και τη μορφή του κειμένου.

Όλες οι τροποποιήσεις έγιναν δεκτές από την Επιτροπή. Σχετικά με αυτές, πρέπει να γίνουν συνολικά οι ακόλουθες ειδικές παρατηρήσεις:

B. ΕΙΔΙΚΕΣ ΠΑΡΑΤΗΡΗΣΕΙΣ σχετικά με τις τροποποιήσεις που έγιναν στην τροποποιημένη πρόταση της Επιτροπής

1. Άρθρο 2 παράγραφος 1 και αιτιολογική σκέψη 6· παράρτημα ΙΙ(7)

Σχετικά με την ενδεχόμενη χρησιμοποίηση των φυτικών λιπών πέραν του βουτύρου κακάου για την παραγωγή σοκολάτας, το Συμβούλιο έκρινε ότι η πλήρης εναρμόνιση είναι ο καλύτερος τρόπος διασφάλισης της ελεύθερης κυκλοφορίας όλων των προϊόντων σοκολάτας, και συνεπώς υλοποίησης της εσωτερικής αγοράς του τομέα. Με την προοπτική αυτή προέβλεψε διάταξη που επιτρέπει την προσθήκη των εν λόγω λιπών στο προϊόν σοκολάτας, στο σύνολο της Κοινότητας.

Ταυτόχρονα, το Συμβούλιο έκρινε σκόπιμο να περιορίσει τον αριθμό αυτών των φυτικών λιπών σε έξι συγκεκριμένα λίπη, τα οποία και απαριθμούνται στο νέο παράρτημα ΙΙ, τα έξι λίπη, τα οποία είναι όλα τροπικής προέλευσης, ορίζονται από το παράρτημα αυτό, σύμφωνα με τεχνικά και επιστημονικά κριτήρια ως ισοδύναμα του βουτύρου κακάου. Επιπλέον, αποκλείεται κάθε ενζυματική επεξεργασία. Μια έβδομη λιπαρή ουσία, το έλαιο coprah, είναι δεκτή μόνο για την παρασκευή παγωτών και παρεμφερών παγωμένων προϊόντων.

Με τις ανωτέρω διατάξεις, το Συμβούλιο έλαβε υπόψη του την ουσία των τροπολογιών αριθ. 7, 70 και 37 του Ευρωπαϊκού Κοινοβουλίου.

2. Άρθρο 2 παράγραφος 2

Το Συμβούλιο ακολούθησε την Επιτροπή, δεχόμενο την αρχή της διπλής σήμανσης των φυτικών λιπών πλην του βουτύρου κακάου και προέβλεψε συγκεκριμένη ένδειξη που θα πρέπει να υπάρχει επί της συσκευασίας, επιπλέον του καταλόγου συστατικών. Όσον αφορά τη θέση της ένδειξης στη συσκευασία, προέβλεψε διάταξη σύμφωνα με την οποία τρία στοιχεία, δηλαδή η ένδειξη της παρουσίας φυτικών λιπών, η ονομασία πώλησης και ο κατάλογος συστατικών, πρέπει να υπάρχουν στο ίδιο οπτικό πεδίο αλλά καθένα πρέπει να εμφανίζεται με τρόπο σαφώς διαφορετικό από τα άλλα. Έτσι, το Συμβούλιο υιοθέτησε εν μέρει την τροπολογία αριθ. 36.

3. Άρθρο 2 παράγραφος 3

Το Συμβούλιο προσέθεσε μια νέα παράγραφο επειδή θεώρησε σκόπιμο να προβλέψει την εφαρμογή της διαδικασίας συναπόφασης για τις ενδεχόμενες τροποποιήσεις του καταλόγου των φυτικών λιπών που περιλαμβάνεται στο παράρτημα ΙΙ.

4. Άρθρο 2 παράγραφος 4

Με την προσθήκη της νέας αυτής παραγράφου, το Συμβούλιο προέβλεψε προθεσμία (66 μήνες από την έναρξη ισχύος της οδηγίας) εντός της οποίας η Επιτροπή, σύμφωνα με τη διαδικασία συναπόφασης, θα υποβάλει, εάν χρειαστεί, πρόταση τροποποίησης του καταλόγου των φυτικών λιπών. Αυτή η ενδεχόμενη πρόταση θα λαμβάνει υπόψη τα αποτελέσματα μελέτης που θα συντάξει η Επιτροπή σχετικά με τις οικονομικές επιπτώσεις για τις χώρες που παράγουν κακάο και άλλα φυτικά λίπη. Η διάταξη αυτή αντικατοπτρίζει λοιπόν, εν μέρει, το πνεύμα των τροπολογιών αριθ. 64 και 16. Το Συμβούλιο πάντως, όπως και η Επιτροπή, έκρινε ότι δεν είναι δυνατόν να συνδέεται η έναρξη ισχύος της οδηγίας με την υποβολή της εν λόγω μελέτης επιπτώσεων, διότι, κατά τη γνώμη του, μια αντικειμενική και βάσει πραγματικών στοιχείων ανάλυση μπορεί να γίνει μόνον αφού η οδηγία εφαρμοσθεί επί κάποιο διάστημα.

5. Άρθρο 5 παράγραφοι 1 και 2 και αιτιολογική σκέψη 15

Το Συμβούλιο έκρινε σκόπιμο να μην μεταβιβάσει αρμοδιότητες στην Επιτροπή για την προσαρμογή της οδηγίας στην τεχνική πρόοδο παρά μόνο όσον αφορά ορισμένες διατάξεις του παραρτήματος Ι, ενώ ο νομοθέτης παραμένει αρμόδιος να προσαρμόσει ενδεχομένως όλες τις υπόλοιπες διατάξεις της οδηγίας. Εισήγαγε ωστόσο μια νέα παράγραφο 2, η οποία προβλέπει την επανεξέταση, από το Συμβούλιο και το Ευρωπαϊκό Κοινοβούλιο, των αρμοδιοτήτων της Επιτροπής, με προοπτική τη διεύρυνσή τους.

6. Άρθρο 6 και αιτιολογική σκέψη 15

Το Συμβούλιο, σύμφωνα με την απόφασή του της 28ης Ιουνίου 1999(8) (επιτροπολογία) αντικατέστησε τη διαδικασία διαβούλευσης που είχε προτείνει η Επιτροπή με τη διαδικασία ρύθμισης.

7. Άρθρα 7 και 8

Το Συμβούλιο έκρινε χρήσιμο να παρατείνει τις προθεσμίες της έναρξης ισχύος (κατάργηση της οδηγίας 73/241/ΕΟΚ) και της μεταφοράς στο εθνικό δίκαιο της οδηγίας.

8. Παράρτημα Ι

Το Συμβούλιο επέφερε πολλές μεταβολές στο παράρτημα αυτό, άλλες επί της ουσίας και άλλες επί της μορφής.

Οι επί της ουσίας μάλλον τροποποιήσεις αφορούν:

- στο τμήμα Α, τα ακόλουθα σημεία:

- Α.1: επανεισαγωγή του ορισμού του βουτύρου κακάου,

- Α.4 στοιχείο δ): προσθήκη της υποχρέωσης ένδειξης, για τη σοκολάτα γάλακτος "milk chocolate", της περιεκτικότητας σε στερεό υπόλειμμα γάλακτος· το Συμβούλιο έκρινε σκόπιμη τη διατήρηση του σημερινού status quo που επιτυγχάνεται με την εν λόγω προσθήκη, δηλαδή τη διατήρηση της ευχέρειας αυτής στο Ηνωμένο Βασίλειο και στην Ιρλανδία,

- Α.5: (και αιτιολογική σκέψη 13 δεύτερο μέρος): το Συμβούλιο έκρινε σκόπιμο να ευθυγραμμίσει με την αγγλική ονομασία πώλησης τις λοιπές γλωσσικές αποδόσεις, και συνεπώς το προϊόν καλείται στο εξής "family milk chocolate",

- στο τμήμα Β: προσθήκη ενός νέου σημείου 2: το Συμβούλιο, θέλοντας να διασφαλίσει την ποιότητα της σοκολάτας, διατήρησε την υπάρχουσα ρύθμιση περιορίζοντας τη χρήση ορισμένων αρωματικών ουσιών στην παραγωγή της σοκολάτας,

- στο τμήμα Γ: προσθήκη διευκρίνισης που αφορά τον υπολογισμό των ποσοστών για την παρασκευή των προϊόντων που ορίζονται από τα σημεία Α.7 και Α.10 του παραρτήματος Ι,

- στο τμήμα Δ: ένα νέο τμήμα που διευκρινίζει το εύρος του όρου "σάκχαρη".

Οι τροποποιήσεις των σημείων 2 και 3 του τμήματος Α αφορούν τη διατύπωση.

9. Παράρτημα ΙΙ

Το Συμβούλιο προσέθεσε το νέο αυτό παράρτημα για να καθορίσει και να απαριθμήσει τα άλλα φυτικά λίπη πλην του βουτύρου κακάου (βλέπε παραπάνω σημείο 1).

10. Το Συμβούλιο δεν έκρινε σκόπιμη την προσθήκη νέου άρθρου 3α, που είχε προτείνει η Επιτροπή και το οποίο θα παρέπεμπε στην οδηγία 89/107/ΕΟΚ, δεδομένου ότι η εφαρμογή του κοινοτικού δικαίου είναι αυτονόητη.

IV. ΣΥΜΠΕΡΑΣΜΑΤΑ

Το Συμβούλιο θεωρεί ότι η κοινή θέση ανταποκρίνεται σε μεγάλο βαθμό, επί της ουσίας, στις επιθυμίες που εξέφρασε το Ευρωπαϊκό Κοινοβούλιο, ιδίως όσον αφορά τον περιορισμό των άλλων φυτικών λιπών πλην του βουτύρου κακάου και τη διπλή επισήμανση. Όσον αφορά τα φυτικά λίπη πλην του βουτύρου κακάου, θεωρεί ότι προχώρησε περισσότερο από το Ευρωπαϊκό Κοινοβούλιο ορίζοντας τα λίπη αυτά ως ισοδύναμα του βουτύρου κακάου και καταρτίζοντας κατάλογο που περιέχει έξι συγκεκριμένα λίπη τροπικής προέλευσης.

Επιπλέον, το Συμβούλιο συνεδύασε ισορρόπως ορισμένες τεχνολογικές ανάγκες της βιομηχανίας του τομέα με τις θεμιτές προσδοκίες των καταναλωτών, ιδίως όσον αφορά την ενημέρωση για τη σύνθεση των προϊόντων.

Τέλος, το Συμβούλιο θεωρεί ότι το κείμενο της κοινής θέσης δύναται να εξασφαλίσει την εύρυθμη λειτουργία της εσωτερικής αγοράς στον τομέα των προϊόντων κακάου και σοκολάτας.

(1) EE C 231 της 9.8.1996, σ. 1.

(2) EE C 339 της 10.11.1997, σ. 123.

(3) EE C 118 της 17.4.1998, σ. 10.

(4) EE C 56 της 24.2.1997, σ. 20.

(5) σχετικά με:

- ορισμένα σάκχαρα,

- το μέλι,

- τους χυμούς φρούτων και ορισμένα παρεμφερή προϊόντα,

- τα κονσερβοποιημένα γάλατα,

- τα εκχυλίσματα καφέ και κιχωρίου,

- τις μαρμελάδες, τα ζελέ, τις μαρμελάδες εσπεριδοειδών και την κρέμα κάστανου.

(6) EE L 228 της 16.8.1973, σ. 23.

(7) Οι παραπομπές αφορούν την κοινή θέση.

(8) EE L 184 της 17.7.1999, σ. 23.